Nuria Varela

Nuria Varela Menendez (Mieres (Asturias), Espainia, 1967) idazlea, kazetaria, irakaslea eta ekintzaile feminista da, genero indarkeriaren gaietan aditua. Gerra gatazketan eta krisi humanitarioetan espezializatutako erreportari gisa lan egin du. Hainbat liburu eta artikulu akademiko idatzi ditu eta zenbait hedabidetan ohiko kolaboratzailea da. Erantzukizun politiko eta instituzionala duten karguetan aritu da, besteak beste, Espainiako Berdintasunerako ministro Bibiana Aídoren Kabineteko Zuzendaritzan; Espainiako Gobernuan eratutako lehen Berdintasunerako Ministerioa izan zen. Halaber, Asturiasko Gobernuko Berdintasunerako zuzendari nagusia izan da.

 Prestakuntza eta ibilbide akademikoa 
Informazio Zientziak ikasi zituen Madrilgo Unibertsitate Konplutentsean eta bertan lortu zuen bere Lizentziatura. Bi master ere baditu: bata Genero Diziplina arteko Ikasketetan, eta bestea Generoa Emakumeen eta Gizonen arteko Berdintasun Politiketan, biak Juan Carlos Erregea Unibertsitatean. Unibertsitate berean, Genero Diziplina arteko Ikasketetako masterreko irakasle gonbidatua izan da, bai eta Gaztela-Mantxako Unibertsitateko Genero Indarkeriaren aurkako Prebentzioko Aditu tituluko irakasle gonbidatua ere. Ikertzailea ere izan da, eta Berdintasun Politiken zein Genero Indarkeriaren arloko graduondoko zenbait unibertsitate-programatako irakasle.

 Lan ibilbidea 
Bere jarduera profesionala OTR Press - Europa Press albiste agentzian hasi zuen. Lehen esperientzia horren ondoren, jada desagertuta dagoen Panorama astekarian lan egin zuen. Interviú astekarian 1993tik 2006ra, une horretan parentesi bat egin zuen Grupo Zeta hedabide taldeko proiektu berrien garapen-taldean edukien ataleko arduradun gisa aritzeko. Ondoren, lehen informazio-lerrora itzuli zen Tiempo aldizkariko informazio politikoan.

Panorama astekarirako hainbat egoera gatazkatsuren berri eman zuen: Bosniako gerra, Sarajevoko setioa, 1991n Moskun izandako Estatu kolpe saiakera eta Kroaziako errefuxiatu eremuak. Interviú aldizkarirako idatzi zuen afganiar errefuxiatuentzako Pakistango esparruez, Saharako errefuxiatuen kanpamenduez eta Chiapasko Actealko sarraskiaz. Ukrainako Iraultza Laranjaren eta Juárez hiriko feminizidioen berri ere eman zuen. Chiapasen eta Libian, bakearen aldeko kanpamendu zibilen behatzaile izan da. Esperientzia handia du gatazka belikoetan, batez ere aktibismo feministaren ikuspuntutik.

Genero indarkeriaren aurkako talde eta plataforma ugarirekin aritzen da elkarlanean, izan ere, gai horri buruzko erreportaje eta saiakera ugari idatzi ditu. Berak idatzitako Íbamos a ser reinas liburuan, bertan emakume askok pairatzen duten indarkeriaren arazoa aztertu zuen. Liburuan azaltzen denez, emakumeen aurkako indarkeria hori ez dute gizonezko bikotekideek bakarrik eragin; sistema judizial, politiko eta sozialak ere eragin du, bai eta lankideek eta familiek ere. Indarkeria horren arrazoia munduko gizarte gehienen, eta zehazki mendebaldekoen, oinarri patriarkala da.

 Arlo instituzionala 
2008az geroztik, arlo instituzionalean aritu da lanean. IX. legealdian sortutako Berdintasunerako Ministerioaren abiaraztean parte hartu zuen. Lehenik, Bibiana Aído ministroaren kabineteko zuzendari karguan, aholkulari-taldea eta komunikazio-taldea osatuz, garatuz eta zuzenduz; eta, gero, ministroaren aholkulari lanetan.

2019tik 2023ra, Asturiasko Gobernuko Berdintasunerako zuzendari nagusia izan zen. Bere kudeaketaldian, genero-indarkeriaren forma eta adierazpen guztiei arreta emateko erantzun instituzionala zabaldu zen. Hala, bikote egoeretako genero-indarkeriaren biktimez bakarrik arduratzetik sexu-indarkeria, prostituzioa eta salerosketa eta indarkeria ekonomikoaz arduratzen hastera igaro zen. Testuinguru horretan, 2020ko azaroaren 9an Sexu Erasoen Biktimentzako 24 orduko Krisi Zentroa jarri zen martxan eta 2020ko azaroaren 25ean hasi zen zerbitzua ematen. 2023an, bestalde, gaueko aisialdi-guneetan emakumeen aurkako sexu-indarkeria prebenitzeko eta horren aurrean jarduteko protokoloa jarri zen abian, lehenengoa izan zen autonomia-erkidego batean, eta prostituzioa eta sexu-esplotaziorako salerosketa indargabetzeko Asturiasko Estrategia landu zen.

Kargu horretan ziharduela, langile batek Varela lan jazarpenagatik salatu zuen. Printzerriko Presidentetzara, Berdintasunerako Zuzendaritza Nagusira eta Asturiasko Emakumearen Institutura zabaldu zen salaketa. 2025eko urtarrilean, Oviedoko Lan arloko 6. Epaitegiak Varela absolbitu zuen, baita aipatutako erakundeak ere. 

 Sariak eta aitorpenak 
2018an, CODAPA 2018 saria eman zioten, berdintasunaren defentsan egindako ibilbideagatik eta kalitatezko eskola publikoa garatzeko egindako lanagatik.

 Idazlanak 

 2002: Íbamos a ser reinas
 2005: Feminismo para principiantes
 2007: El pequeño violinista 
 2008: Martín y la pirata Candela
 2012: La voz ignorada. Ana Orantes y el fin de la impunidad
 2015: Familias y enfermedad física, manual de intervención familiar y multifamiliar
 2017: Cansadas. Una reacción feminista frente a la nueva misoginia
 2018: Feminismo para principiantes (versión Ilustrada)
 2018: Puta no se nace. 
 2018: Las feministas queremos__
 2019: Feminismo 4.0. La cuarta ola
 2020: Cansadas de la nueva misoginia. 
 2020: Violencia de género en hijas e hijos de maltratadores : la perpetuación de la violencia
 2024: El síndrome Borgen. Por qué las mujeres abandonan la política

 Erreferentziak 

Kategoria:Gerra berriemaileak
Kategoria:Mierestarrak
Kategoria:Asturiasko idazleak
Kategoria:Feministak
Kategoria:Emakume kazetariak
Kategoria:Emakume irakasleak
Kategoria:Emakume idazleak